Valtakunnansovittelija Minna Helteen mukaan rahoitusalaa uhkaava lakko toteutuu. Työriitaan ei hänen mukaansa ole näköpiirissä sopua ennen huomenna torstaina alkavaa työtaistelua.

Helle kertoo tiedotteessa olleensa yhteydessä riidan osapuoliin, mutta "tilanne on edelleen lukossa"

Työtaistelu kestää torstain ja perjantain.

Lue täältä, mihin pankkipalveluihin lakko vaikuttaa.

Kiistan ytimessä viikonlopputyön ehdot

Helle kertoo, että riidan sovittelu jatkuu ensi viikon tiistaina. Seuraava sovittelutapaaminen on 2.1.2018 kello 12.

Työriidan pääsyy on se, että osapuolilla on hyvin erilaiset näkemykset viikonlopputyön teettämisen ehdoista. Työntekijöitä edustavat ammattiliitot haluavat, että viikonlopputöistä sovitaan paikallisesti. Työnantajapuoli taas haluaa, että työnantaja voisi määrätä viikonlopputöistä henkilöstön kanssa käytyjen neuvottelujen jälkeen.

Viikonlopputyön lisäksi auki on vielä palkkaratkaisu ja erilaisia tekstikysymyksiä.

Työntekijät ovat uhanneet työtaisteluilla myös ensi viikon torstaina ja perjantaina 4.–5.1.2018.